Oznámenie Komisie Európskemu parlamentu a Rade - Rodová rovnosť a posilnenie postavenia žien v rozvojovej spolupráci [SEK(2007) 332] /* KOM/2007/0100 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.3.2007 KOM(2007) 100 v konečnom znení OZNÁMENIE KOMISIE EURÓPSKEMU PARLAMENTU A RADE Rodová rovnosť a posilnenie postavenia žien v rozvojovej spolupráci [SEK(2007) 332] OZNÁMENIE KOMISIE EURÓPSKEMU PARLAMENTU A RADE Rodová rovnosť a posilnenie postavenia žien v rozvojovej spolupráci ÚVOD Všeobecne sa uznáva, že rodová rovnosť je dôležitá nielen sama osebe, ale patrí tiež medzi základné ľudské práva a bez nej by nebolo sociálnej spravodlivosti. Jej dodržiavanie je okrem toho dôležité pre otázku rastu a riešenie chudoby a hrá kľúčovú úlohu pri dosahovaní miléniových rozvojových cieľov. Napriek tomu je rodová nerovnosť hlboko zakorenená v kultúrnom, sociálnom i politickom systéme mnohých krajín. Európska komisia a členské štáty EÚ zohrávajú kľúčovú úlohu pri odstraňovaní rodových bariér v rozvojovom svete. Na medzinárodnej úrovni sú signatármi medzinárodných dohôd a deklarácií podporujúcich rodovú rovnosť (1) (všetky vysvetlivky pozri v prílohe I ). V súlade s tým je EÚ v rámci svojej rozvojovej politiky pevne odhodlaná urýchliť pokrok v tejto dôležitej oblasti. V nadväznosti na uvedené sa aj v Európskom konsenze (2) zdôrazňuje význam rodovej rovnosti v kontexte nových spôsobov pomoci. Rodová rovnosť je jedným zo spoločných cieľov a hodnôt celej EÚ, v konsenze je však povýšená na samostatný ideál. Navyše, v uvedenom politickom dokumente sa rodová rovnosť pokladá za jednu z piatich spoločných zásad (3) rozvojovej spolupráce EÚ. EÚ sa okrem toho zaviazala presadzovať rovnosť žien a mužov, dievčat a chlapcov v dohodách o rozvojovej spolupráci so všetkými zemepisnými oblasťami. Aj v „Pláne uplatňovania rovnosti žien a mužov“ (5) sa kladie „presadzovanie práv žien žijúcich mimo EÚ a posilnenie ich postavenia“ medzi šesť prioritných oblastí činnosti (6). Pri napredovaní v oblasti rodovej rovnosti prijala väčšina členských štátov aj Európska komisia dvojakú stratégiu. Na jednej strane uplatňujú rodovú rovnosť vo všetkých oblastiach politiky, pri všetkých stratégiách a všetkej činnosti a na druhej strane financujú opatrenia, ktoré sú priamo zamerané na posilnenie postavenia žien (7). S cieľom prispôsobiť tento prístup novým spôsobom pomoci a požiadavkám Parížskej deklarácie o zefektívnení pomoci Komisia spolu s Rozvojovým fondom OSN pre ženy (UNIFEM) (8) usporiadala v novembri 2005 veľkú konferenciu na tému „Zodpovednosť za rozvoj: Presadzovanie rodovej rovnosti v nových spôsoboch pomoci a partnerstvách“. Účastníci konferencie rozobrali situáciu, pokiaľ ide o pokrok dosiahnutý pri odstraňovaní rodovej nerovnosti v rozvojovom svete, a opätovne zhodnotili úlohu EÚ pri urýchľovaní tohto pokroku v kontexte zmien v systéme rozvojovej pomoci EÚ. Toto oznámenie vychádza zo záverov tejto konferencie, z politického rámca Európskeho konsenzu, ako aj z doteraz získaných praktických skúseností. Oznámenie je zároveň plnením záväzkov z Plánu uplatňovania rovnosti žien a mužov formulovaním stratégie EÚ vedúcej k dosiahnutiu: - rovnakých práv (politických, občianskych, hospodárskych a pracovných, v sociálnej i kultúrnej sfére) pre ženy a mužov, dievčatá a chlapcov, - rovnosti v prístupe k zdrojom, ako aj v právomociach pri ich kontrole pre ženy a mužov, - rovnosti príležitostí pri dosahovaní politického a hospodárskeho vplyvu pre ženy a mužov. Kým predchádzajúcim „Akčným programom presadzovania rodovej rovnosti v rozvojovej spolupráci Spoločenstva“ platným v období rokov 2001 a 2006 sa poskytol základ pre budovanie akcieschopnosti v rámci Európskej komisie, toto oznámenie už kladie rodovú rovnosť a posilnenie postavenia žien priamo do kontextu EÚ a jeho ambíciou je vyslať silný signál o dôležitosti rodovej rovnosti v akejkoľvek rozvojovej spolupráci EÚ v budúcnosti. RACIONÁLNE DÔVODY PRE RODOVÚ ROVNOSť A POSILNENIE POSTAVENIA žIEN Ženy sa najviac angažujú v oblasti trvalo udržateľného sociálneho a hospodárskeho rozvoja, pri znižovaní chudoby a ochrane životného prostredia. Napriek tomu sa veľká časť svetovej populácie žien dennodenne stretáva s rodovou nerovnosťou. Hoci táto nerovnosť má veľmi komplexný charakter, skúsenosť nám ukazuje, že v snahe pochopiť súvislosť medzi postavením žien a nepoľavujúcim úsilím o znižovanie chudoby sú zvlášť významné nasledujúce oblasti. Často sa podceňuje úloha žien v oblasti zamestnanosti a hospodárskej činnosti , pretože veľa žien pracuje v tzv. neoficiálnom sektore, kde mávajú nízku produktivitu aj príjmy, pracujú v nezdravom prostredí s minimálnym, prípadne nijakým sociálnym zabezpečením. Napríklad v Afrike predstavujú ženy 52 % celkovej populácie, tvoria 75 % zamestnaných v poľnohospodárstve a vyrábajú a predávajú od 60 do 80 % potravín. V roku 2005 tvorila ženská pracovná sila v subsaharskej Afrike okolo 73 miliónov, predstavovala 34 % počtu zamestnaných v oficiálnom sektore, hoci zarábala iba 10 % príjmu a na vlastníctve imania sa podieľala iba 1 %. Hoci liberalizácia obchodu mala z dlhodobého hľadiska na väčšinu ekonomík pozitívny vplyv, v krátkodobom horizonte môže mať aj negatívne dôsledky pre zraniteľné skupiny obyvateľstva, medzi ktoré patria najmä chudobné ženy (10). Rozličné odvetvia hospodárstva môžu mať výrazný dopad na sféru rodovej rovnosti: napr. nefungujúca infraštruktúra (t. j. zle zabezpečená doprava alebo nedostatok vodných zdrojov v okolí, vplyvom čoho sú rodičia „nútení“ využívať dievčatá na domáce práce) môže mať nepriaznivý vplyv na školskú dochádzku dievčat. Posilnenie postavenia žien je kľúčovým aspektom v riadiacej sfére. V mnohých krajinách sú ženy pri rozhodovaní ešte stále stavané na okraj. V tejto súvislosti je veľmi dôležitá legislatíva, ktorá zabezpečuje rovnaké práva (11) všetkým ženám a mužom a ktorá sa v záujme toho, aby boli chránené základné ľudské práva žien a nepoľavovalo sa v znižovaní chudoby a hospodárskom raste, skutočne aj zavádza. V súlade s rezolúciou Bezpečnostnej rady OSN č. 1325 (12) zohrávajú ženy rozhodujúcu úlohu v konfliktných situáciách a mali by byť plne zapájané do mierotvorných aktivít. Rodová nerovnosť pretrváva aj v prístupe k vzdelaniu (13). Zo všetkých detí v školskom veku, ktoré nechodia do školy, je 57 % žien (14) a takmer dve tretiny svetovej negramotnej populácie tvoria ženy (15). Možnosti žien pozdvihnúť sa ekonomicky aj spoločensky chodením do školy alebo zapojením sa do produktívnej činnosti a občianskych aktivít sú obmedzené tým, že majú na starosti každodenný chod domácnosti a bežné práce s tým spojené. Pokiaľ ide o sféru zdravotníctva, ženy majú obmedzený prístup k základnej zdravotnej starostlivosti. Najvážnejšie obavy o existenciu rodovej rovnosti sa vynárajú v oblasti sexuálneho a reprodukčného zdravia a vo sfére práv s tým spojených. Zvýšením investícií do tejto oblasti sa nielenže presadzuje dodržiavanie základných ľudských práv, ale zlepšuje sa tiež zdravotný stav žien, čo má pozitívny vplyv na celkovú ekonomiku. Mnoho dobrého z toho, čo sa v oblasti starostlivosti o zdravie žien uskutočnilo v nedávnom období, teraz ohrozuje pandémia vírusu HIV a choroby AIDS. Rastúci počet žien a dievčat infikovaných HIV predstavuje vážny dôvod na zamyslenie (16). Nedodržiavaním základných ľudských práv žien a vážnou prekážkou pri dosahovaní rovnosti, rozvoja a mieru je násilie založené na rodovej nerovnosti . Sexuálne násilie býva veľmi často spojené so šírením HIV, respektíve AIDSu. V prostredí, kde sú rozšírené také javy, ako je veľká chudoba, nerovnosť, slabá verejná správa, ozbrojené konflikty a nedostatočná ochrana pred diskrimináciou, má svoje korene zločin obchodovania so ženami . Podrobnejší rozbor rodovej nerovnosti sa nachádza v prílohe II. POKROK A VÝZVY DO BUDÚCNOSTI Európska únia podnikla významné kroky v ústrety väčšej rodovej rovnosti v rámci Únie aj mimo nej. Rodová rovnosť sa stáva uznávanou súčasťou dialógu s čoraz väčším počtom partnerských krajín a táto téma býva začleňovaná do rozličných diskusií EÚ s civilným obyvateľstvom. Tento proces zvýšil úroveň povedomia našich rozvojových partnerov, pokiaľ ide o dôležitosť rodovej rovnosti a posilňovania postavenia žien, a upozornil ich najmä na súvislosť medzi vyššou úrovňou rovnosti a znižovaním chudoby (17). Zároveň je tento proces doplnením významného pokroku vo vidieckych oblastiach, pokiaľ ide o napredovanie pri dosahovaní rodovej rovnosti prostredníctvom rozličných projektov a programov podporovaných Európskou komisiou a členskými štátmi EÚ (18). V rámci 10. programového cyklu Európskeho rozvojového fondu EK kladie zvláštny dôraz na prítomnosť rodovej problematiky v stratégiách jednotlivých krajín. Výrazný pokrok nastal aj v oblasti budovania kapacít tak na úrovni členských štátov, ako aj na úrovni Komisie. (19) Napriek uvedenému pokroku mnohé zostáva nedoriešené. Po prvé, ešte vždy máme ďaleko od dosiahnutia miléniových rozvojových cieľov. Konkrétne nebol splnený prvý miléniový rozvojový cieľ do roku 2005 odstrániť rodovú nerovnosť v základnom a stredoškolskom vzdelávaní. V porovnaní s chlapcami sa v rozvojových krajinách hlási na stredné školy priemerne iba 89 % dievčat. Ešte vždy má slušné zamestnanie menej žien ako mužov a každá tretia žena je aspoň raz za život vystavená nejakej forme násilia. Okrem toho miléniové rozvojové ciele sa v oblasti rodovej rovnosti sústreďujú len na zdravotníctvo a vzdelávanie a nezachytávajú ostatné stránky tohto rozmanitého problému (20). Po druhé, sú prítomné isté spoločenské a kultúrne faktory, ktoré významne spomaľujú napredovanie pri dosahovaní rodovej rovnosti. Tradičné spoločenské štruktúry ponúkajú minimálnu motiváciu na zmenu zaužívaného rozdelenia právomocí medzi mužmi a ženami, najmä pokiaľ ide o tých, čo majú právom zabezpečený záujem na zachovaní existujúceho stavu. Týmto možno do istej miery vysvetliť, prečo sa určitým činnostiam v súvislosti s rodovou rovnosťou vždy neprikladá veľká dôležitosť a prečo je v stratégiách väčšiny krajín rodová rovnosť nepodstatnou témou (21). Opätovne zdôrazňujeme, že napriek výraznému pokroku, ktorý sa dosiahol v tejto oblasti, je zrejmé, že rodové hľadisko zatiaľ nebýva plne začleňované do stratégií krajín ani sa plne neuplatňuje v rozvojovej spolupráci EÚ. Čo sa týka Európskej komisie, správa nazvaná „Tematické zhodnotenie rodovej integrácie v rozvojovej spolupráci ES s tretími krajinami“ (2003) svedčí o konštruktívnom úsilí vynaloženom Komisiou, z jeho záverov však vyplýva, že stanovené politické ciele v oblasti rodovej rovnosti a rodová integrácia v rozvojovej spolupráci ES neboli dostatočné. Takisto sa v správe usudzuje, že finančné prostriedky určené na podporu rodovej integrácie v rozvojovej spolupráci boli úplne zanedbateľné v porovnaní s prostriedkami, ktoré boli pridelené iným horizontálnym záležitostiam. Podľa všetkého mnohé z odporúčaní uvádzaných v tomto hodnotení zostávajú v platnosti – tak pre Komisiu, ako aj pre niektoré členské štáty EÚ. (Deväť hlavných odporúčaní uvedených v správe pozri v prílohe IV). (22) Jednou z vecí, ktorú EÚ pri presadzovaní rodovej rovnosti môže ponúknuť tretiemu svetu, je skúsenosť a osvedčené postupy zaužívané v Únii. V EÚ sa rodová rovnosť pokladá za základné ľudské právo a nevyhnutnú podmienku dosiahnutia cieľov EÚ v oblasti rastu, plnej zamestnanosti a sociálnej súdržnosti. V súlade s tým EÚ významne investovala do rodovej rovnosti prijímaním legislatívy (23), uplatňovaním rodového hľadiska, špecifickými opatreniami v záujme napredovania žien, akčnými programami, sociálnym dialógom a dialógom s civilným obyvateľstvom. Skutočne európska stratégia v tejto oblasti by mala vychádzať z týchto dlhodobých skúseností, ako aj z jedinečného charakteru Európy ako transkultúrneho a veľmi rôznorodého združenia krajín, ktoré sa napriek výrazným rozdielom v kultúre a tradíciách dokázali zjednotiť v tom, že otázke rovnosti medzi ženami a mužmi treba venovať významnú pozornosť. Je jedným zo základných cieľov Európy, aby EÚ podporovala tretí svet v dodržiavaní a implementácii medzinárodných záväzkov, medzi ktoré patrí napr. Pekinská akčná platforma. STRATÉGIA EÚ NA URÝCHLENIE DOSIAHNUTIA RODOVEJ ROVNOSTI Európska únia sa v súčasnosti nachádza v zlomovej situácii, pokiaľ ide o rodovú rovnosť v rozvojovej spolupráci. Má vypracovaný rámec aj politiku – najdôležitejšou otázkou teraz zostáva, ako zabezpečiť efektívnu implementáciu stratégií a postupov v rámci nových spôsobov pomoci tak, aby to bolo ženám skutočne prospešné. Treba jasne ukázať, že opatrenia v záujme rodovej rovnosti spojené s upevňovaním sociálnej súdržnosti a posilňovaním ochrany ľudských práv žien majú silný vplyv na hospodársky rast, zamestnanosť a znižovanie chudoby. Ciele Nová stratégia EÚ musí zodpovedať dvom cieľom: jedným je zvyšovanie efektívnosti uplatňovania rodového hľadiska a druhým presmerovanie zamerania konkrétnych opatrení na posilnenie postavenia žien v našich partnerských krajinách. Aby tieto ciele bolo možné dosiahnuť, kooperačné stratégie rodovej rovnosti a posilnenia postavenia žien sa budú musieť prispôsobiť novému systému pomoci, čím sa myslí najmä spôsob podporovania z rozpočtu. Efektívne uplatňovanie rodového hľadiska V záujme účinnejšieho uplatňovania rodovej rovnosti a posilňovania postavenia žien sú potrebné zmeny v troch oblastiach: 1. Politické opatrenie: 2. Je potrebné, aby sa o rodovej rovnosti a posilnení postavenia žien diskutovalo s partnerskými krajinami v politickom dialógu na najvyššej úrovni (24). 3. Rozvojová spolupráca: 4. pri príprave a implementácii kooperačných stratégií treba brať do úvahy rozhodujúcu úlohu žien v oblasti rastu a rozvoja, napr. v poľnohospodárskych stratégiách a stratégiách potravinovej bezpečnosti sa musí venovať významná pozornosť rozličným obmedzeniam, ktorým musia čeliť vidiecke ženy, keďže v niektorých rozvojových krajinách majú na starosti až do 80 % výroby základných potravín (25), 5. pri príprave stratégií krajín a programov pomoci treba nadviazať efektívne partnerstvo a dialóg a otvoriť konzultačný proces s príslušnými zainteresovanými stranami (vrátane vlád, výskumných stredísk, univerzít, civilného obyvateľstva a medzinárodných organizácií), 6. je potrebné zaviesť mechanizmy na vzájomnú kontrolu plnenia zodpovednosti a začleniť do nich rodovú rovnosť a posilňovanie postavenia žien. V súvislosti s tým treba jasne špecifikovať úlohu jednotlivých strán (vlády, regionálnych hospodárskych komunít, rozvojových agentúr, medzinárodných inštitúcií, civilného obyvateľstva, parlamentu a médií) pri tejto vzájomnej kontrole, 7. je potrebné vyvinúť a používať ukazovatele pokroku v oblasti rodovej rovnosti, 8. pri udeľovaní rozpočtovej podpory treba venovať pozornosť rodovej rovnosti, a síce prepojením rozdeľovania motivačných čiastok s uvedenými rodovými ukazovateľmi pokroku a previazaním uvedeného s hodnotným politickým dialógom. 9. Budovanie inštitucionálnych kapacít: 10. je potrebné vyvinúť moderné praktické nástroje na posudzovanie a implementáciu (26), 11. treba skvalitniť prístup k informáciám a osvedčeným postupom a zabezpečiť pre partnerské krajiny a personál vzdelávanie v oblasti uplatňovania rodového hľadiska. Konkrétne opatrenia na posilnenie postavenia žien Vychádzajúc z rozboru v časti 2, bolo vypracovaných 41 konkrétnych rodových opatrení v týchto rozsiahlych oblastiach: - správa vecí verejných (ľudské práva, posilnenie postavenia žien v politike, vývin rodových ukazovateľov, úloha žien v konfliktných a postkonfliktných situáciách), - zamestnanosť a hospodárska činnosť (posilnenie postavenia žien v hospodárstve a spoločenskej oblasti, zamestnanosť, rodová analýza rozpočtu, správa verejných financií), - vzdelanie (zrušenie školských poplatkov, motivačné prvky posilňujúce školskú dochádzku dievčat, skvalitnenie školského prostredia, gramotnosť dospelých), - zdravotníctvo (programy sociálneho zabezpečenia, sexuálne a reprodukčné zdravie a práva s tým spojené), - násilie založené na rodovej nerovnosti (legislatíva, ochrana obetí, zvyšovanie povedomia prostredníctvom médií, vzdelávanie a odborná príprava). Bol vypracovaný indikatívny zoznam týchto možných podporných opatrení, ktorý je uvedený v prílohe III. Tieto aktivity sú príkladmi, ktoré môžu pomôcť pri príprave programu opatrení ideálneho pre konkrétnu krajinu alebo región. O tom, ktoré aktivity sú pre daný prípad najvhodnejšie, sa rozhodne po podrobnej analýze každej jednotlivej situácie. Zásada vlastníctva a nové spôsoby pomoci Podstatná časť parížskej deklarácie sa zaoberá zásadou vlastníctva, v rámci ktorej sa uznáva, že iniciatívy rozvojovej spolupráce „patria“ čerpajúcej krajine. V prípade opatrení na presadzovanie rodovej rovnosti a posilnenia postavenia žien sa ukázalo, že „vlastníctva“ sa nesmú ujať len partnerské vlády, ale aj samy ženy, ktoré čerpajú výhody z opatrení. V praxi to často znamená, že sa opatrení ujmú rozličné organizácie fungujúce v danej komunite či spoločnosti (27). Podporovať takéto organizácie, ktoré obhajujú rodovú rovnosť, je dôležité najmä v prípadoch, keď sú ženy minimálne zastúpené v miestnych vládach, centrálnej vláde či v parlamente. EÚ sa preto bude snažiť o to, aby tam, kde takéto organizácie neexistujú, nejaké vznikli. Takisto sa bude snažiť zabezpečiť výrazné investície do budovania kapacít v existujúcich organizáciách, ktoré však potrebujú pomoc napr. v oblasti lobovacích schopností, obhajoby, rodových analýz a ekonomickej gramotnosti. EÚ sa bude snažiť zabezpečiť efektívnu distribúciu rozvojovej pomoci podporujúcej vlastnenie rodových stratégií jednotlivými krajinami, a to na základe intenzívneho politického dialógu s partnerskými vládami a kľúčovými mimovládnymi zainteresovanými stranami. Bude potrebné podrobne rozobrať obmedzenia a potreby každej jednotlivej krajiny, aby sa „vlastníctva“ skutočne mohli ujať subjekty na lokálnej úrovni, či už to budú vlády, civilné obyvateľstvo alebo čerpajúca komunita. Zmena v základnej predstave zastúpená parížskou deklaráciou sa odráža v uprednostňovaní nových mechanizmov pri distribúcii pomoci, t. j. rozpočtovou podporou a podporovaním celých sektorov na rozdiel od prístupu, v rámci ktorého boli podporované jednotlivé samostatné projekty. Využívanie rozpočtovej podpory závisí od splnenia určitých podmienok, konkrétne od toho, či žiadateľ má vypracovanú národnú alebo sektorovú rozvojovú stratégiu, ktorú aj implementuje, či zavádza makroekonomickú reformu podporovanú významnými medzinárodnými donormi (zvyčajne MMF) a či jeho správanie svedčí o odhodlanosti uskutočniť reformu. Rozpočtovou podporou možno prispieť k dosiahnutiu rodovej rovnosti prepojením prerozdeľovania rozličných čiastok so zlepšeniami, na ktoré upozornia rodové ukazovatele, posilnením správy verejných financií a povzbudením širšieho dialógu o politických prioritách partnerských krajín. Európska komisia a členské štáty budú podporovať vývin týchto ukazovateľov, ako aj zber príslušných údajov, ktoré napomôžu sledovať zmeny v rodovej rovnosti a spojiť ich s pridelením rozličných súm. Rodové hľadisko v národných stratégiách Príprava strategického dokumentu o znižovaní chudoby, národného rozvojového plánu alebo dokumentu krajinnej stratégie poskytuje výnimočnú príležitosť rozanalyzovať postavenie žien v porovnaní s mužmi, identifikovať prekážky rozvoja a rastu súvisiace s rodovým hľadiskom a vymedziť celoštátne orientované oblasti politiky, ktoré sú citlivé, pokiaľ ide o rodovú rovnosť. Treba pritom rozobrať rodovú situáciu krajiny s prihliadnutím na jednotlivé sektory a pochopením vplyvu tejto situácie na rast a chudobu. EÚ využije svoj pokračujúci politický dialóg s partnerskými krajinami, aby sa ubezpečila, že otázky rodovej rovnosti sú začleňované do analýz chudoby. Politický dialóg bude doplnený pomocou zo strany EÚ v oblasti posilnenia kapacít príslušných vnútroštátnych orgánov z hľadiska rodovej rovnosti. Dôraz sa bude klásť na spôsob definovania chudoby – nie je to len nedostatočný príjem či nedostatok finančných prostriedkov, chudoba je stelesnením nerovnosti prístupu k materiálnym i nemateriálnym výhodám spoločnosti a nerovnosti kontroly nad nimi. Bude si to vyžadovať, aby sa do politickej stratégie zahrnuli aj tieto oblasti: - úsilie o prijatie širšieho viacrozmerného vymedzenia pojmu chudoba, pod ktorým sa nerozumie len veľmi nízky príjem (príjmová chudoba), ale aj nedostatok voľného času (časová chudoba), ďalej prijatie opatrení v súvislosti s rozdielnym vplyvom chudoby na mužov a ženy a presadzovanie technológií, ktoré by znižovali časovú chudobu, - dojednanie dohody, že aj civilné obyvateľstvo by malo prispievať do politického dialógu a zúčastňovať sa na príprave a monitorovaní strategického dokumentu o znižovaní chudoby v súvislosti s rodovou rovnosťou, ako aj dohody o tom, že sa zavedú príslušné opatrenia na budovanie kapacít. Potreba ukazovateľov pokroku v oblasti rodovej rovnosti Tieto ukazovatele sú potrebné, aby bolo možné merať výsledky uplatňovania rodového hľadiska a konkrétnych rodových opatrení (28). Väčšina ukazovateľov používaných v súčasnosti poukazuje na problémy v rodovej rovnosti v spoločenskej oblasti. Vo väčšine rozvojových krajín existuje minimálny počet ukazovateľov, ktorými by sa dali merať zmeny v zamestnávaní žien, v neplatenom opatrovateľskom sektore, v uznávaní občianskych, dedičských, majetkových a pozemkových práv ženám, vo výskyte a rozmachu násilia páchaného na ženách a v zastúpení a účasti žien na rozhodovaní. EÚ preto bude podnecovať vývin a používanie rodových ukazovateľov, ako aj využívanie príslušných základných štatistík, aby sa aj týmto spôsobom docielil pokrok v rozsiahlej oblasti rodovej rovnosti a posilnenia postavenia žien (29). Príloha VII obsahuje zoznam možných ukazovateľov, pri ktorých sa berie do úvahy oblasť vzdelávania, zdravotníctva, správy vecí verejných a posilňovania postavenia žien v tejto súvislosti, oblasť zamestnanosti a hospodárskej činnosti, využívania voľného času a oblasť násilia páchaného na ženách. Tento zoznam samozrejme nie je vyčerpávajúci. Stratégie vytvárania rozpočtov rodovej rovnosti Pri vynakladaní úsilia o širšie využívanie rozpočtovej podpory ako hlavného nástroja distribúcie pomoci sa vynára otázka, ako presadzovať rodovú rovnosť v rámci takéhoto programu. Na dosiahnutie tohto cieľa je mimoriadne dôležité, aby partnerské krajiny mali rozpočty, pri vytváraní ktorých sa uplatňuje rodové hľadisko. To si vyžaduje: - sústrediť sa pri tvorbe štátnych a regionálnych rozpočtov na zvyšovanie rodového povedomia a uplatňovanie rodového hľadiska, - zmeniť priority pri uplatňovaní výdavkov, ako aj orientáciu programov v rámci jednotlivých sektorov, aby sa dosiahla rodová rovnosť a rozvíjala ľudskosť, - monitorovať vládne príjmy a výdavky a zabezpečiť tým, aby sa nerovnosť medzi ženami a mužmi skutočne znižovala. Koordinácia a zosúladenie s členskými štátmi Kľúčovým prvkom účinného presadzovania rodovej rovnosti v rozvojovej spolupráci je koordinácia zameraná na dosiahnutie toho, aby sa programy členských štátov EÚ a Komisie vzájomne dopĺňali. Komisia bude naďalej organizovať stretnutia odborníkov na rodovú rovnosť z členských štátov so zástupcami členských štátov a vynakladať snahu o zlepšenie nielen koordinácie, ale aj zosúladenia aktivít pri presadzovaní rodovej rovnosti v rozvojovej spolupráci. Dôrazne sa pritom bude prihliadať na to, aby tak Komisia, ako aj členské štáty zvyšovali svoju odbornosť v tejto oblasti rozpoznaním a výmenou osvedčených postupov. V rámci úsilia o lepšiu koordináciu a súlad činnosti sa bude naďalej pokračovať v príprave dokumentov stratégie krajiny a stratégií spoločnej pomoci. Delegácie EK a veľvyslanectvá členských štátov EÚ budú samozrejme naďalej využívať súčasné koordinačné mechanizmy pri práci na iniciatívach v oblasti rodovej rovnosti. Činnosť EÚ na medzinárodnej a regionálnej úrovni Bilaterálnu spoluprácu s partnerskými krajinami v oblasti rodovej rovnosti bude EÚ dopĺňať činnosťou na medzinárodnej úrovni. Prítomnosť zjednoteného európskeho hlasu v medzinárodnom meradle prispieva k upevneniu pozície EÚ ako jednej z najväčších svetových mocností pôsobiacich v rozvojovej spolupráci. Komisia a členské štáty EÚ sa budú aktívne zapájať do presadzovania rodovej rovnosti a posilňovania postavenia žien na významných medzinárodných fórach. Zvlášť dôležitá je propagácia rozšírenia uplatňovania rodovej rovnosti zo zdravotníctva a vzdelávania aj na ďalšie oblasti nezachytené v 3. miléniových rozvojových cieľoch. Regionálnou a medziregionálnou spoluprácou sa podnecuje výmena informácií medzi členmi regionálnych organizácií, najmä pokiaľ ide o nástroje používané pri uplatňovaní rodového hľadiska, údaje, analytickú dokumentáciu a odbornú prípravu. Komisia a členské štáty budú preto naďalej podporovať regionálnu spoluprácu v oblasti rodovej rovnosti, ako aj jej uskutočňovanie v rámci existujúcich medzinárodných a regionálnych sietí pôsobiacich v tejto oblasti. KONKRÉTNE OPATRENIA EK NA PRESADZOVANIE RODOVEJ ROVNOSTI Úloha Európskej komisie pri implementácii rodovej stratégie pozostáva z opatrení v troch oblastiach: Stratégie krajín Európska komisia bude venovať zvláštnu pozornosť tomu, aby bola oblasť rodovej rovnosti a posilnenia postavenia žien v budúcnosti zapracovaná do všetkých regionálnych stratégií a vnútroštátneho programovania (30). Vzhľadom na to sa bude vyžadovať iniciatíva v týchto sférach činnosti: - neustávajúci vývin interných nástrojov a usmernení pri tvorbe programov, - systematické posudzovanie regionálnych stratégií a vnútroštátneho programovania z rodového hľadiska vrátane ich strednodobého a záverečného revidovania, - prispôsobovanie vnútroštátneho programovania výsledkom uvedeného posudzovania a revízie, - budovanie partnerstiev s príslušnými medzinárodnými organizáciami, ktoré majú veľa skúseností so zapracúvaním rodového hľadiska do projektov a programov. (31) Tematické programy a ostatné finančné nástroje Na rozdiel od národných a regionálnych programov ostatné dodatočné zdroje sú k dispozícii prostredníctvom viacročných tematických programov financovaných Komisiou cez finančný rámec na obdobie rokov 2007 – 2013. Na financovanie opatrení Komisie v oblasti presadzovania rodovej rovnosti a posilňovania postavenia žien je určený tematický program „Investovanie do ľudí“ (32) . V rámci tohto tematického programu budú prostriedky Komisie k dispozícii na financovanie týchto rozsiahlych oblastí zásahu: - politické a propagačné akcie obhajujúce implementáciu medzinárodných záväzkov, - budovanie kapacít pre mimovládne organizácie a združenia venujúce sa presadzovaniu rodovej rovnosti a práv žien, - posilňovanie štatistických kapacít vlád. Prostriedky budú prerozdeľované prostredníctvom verejných výziev na predloženie ponúk, ktoré vyhlásia oprávnené organizácie, a priamymi zmluvami s vybranými partnermi. Rodová rovnosť sa bude podporovať aj implementáciou tematických programov v oblasti životného prostredia (33) a potravinovej bezpečnosti (34), ako aj prostredníctvom Európskeho nástroja pre demokraciu a ľudské práva (EIDHR II) (35) a nástroja stability (36). Monitorovanie a nadväzujúce opatrenia Prejavenie tejto novej stratégie EÚ v praxi treba monitorovať. V záujme zhodnotenia dosiahnutého pokroku, upresnenia stratégie a jej prispôsobenia zmenám v medzinárodnom kontexte Európska komisia usporiada v roku 2010 druhú veľkú medzinárodnú konferenciu všetkých zainteresovaných strán venovanú rodovej rovnosti (37). Okrem toho prebehne externé hodnotenie implementácie tejto stratégie, a to uprostred implementácie, na záver v roku 2010 a na konci 10. cyklu Európskeho rozvojového fondu. Súčasťou hodnotenia bude analýza rozpočtovej podpory na projekty a programy financované EK vykonaná z rodového hľadiska vrátane analýzy využívania rozpočtovej podpory všeobecne, a to aspoň v 12 vybraných pilotných krajinách. Delegácie EK v úzkej spolupráci s veľvyslanectvami členských štátov budú naďalej uvádzať vo svojich výročných správach hodnotenia presadzovania rodovej rovnosti a pokroku dosiahnutého v partnerskej krajine. Aj v časti „Výročnej správy o rozvojovej politike Európskeho spoločenstva a o implementácii vonkajšej pomoci“ venovanej rodovej rovnosti sa budú naďalej zverejňovať informácie o pokroku v ústrety dosiahnutiu rodovej rovnosti. Komisia a členské štáty preskúmajú možnosť zavedenia systému výročného vykazovania správ, v ktorom by bolo obsiahnuté aj monitorovanie uplatňovania rodového hľadiska v rozvojovej spolupráci EÚ, spoločného pre celú EÚ. ZÁVER V záujme eliminácie chudoby je potrebné dosiahnuť rovnosť príležitostí pre ženy aj mužov v hospodárskej a spoločenskej sfére a takisto rovnosť v prístupe k zdrojom spoločnosti a v právomociach pri ich kontrole. Aby sa však v rodovej rovnosti v partnerských krajinách EÚ patriacich do rozvojového sveta naozaj dosiahol významný pokrok, EÚ musí systematicky odstraňovať prekážky pri dosahovaní tohto cieľa, ktoré existujú tak v samotných rozvojových krajinách, ako aj v niektorých prvkoch vlastných mechanizmov rozvojovej spolupráce EÚ. Tieto záležitosti možno riešiť iba prostredníctvom rozsiahleho politického dialógu, v rámci ktorého sa bude otvorene hovoriť o rodovej rovnosti a ktorý vydláždi EÚ cestu, aby sa mohla aktívne zapojiť do iniciatív spoločenských organizácií budujúcich priestor pre zvýšenú akceptáciu rodovej rovnosti v danej krajine. V nadväznosti na to treba uviesť, že v záujme reálneho napredovania v ústrety väčšej rodovej rovnosti sa musí základný nástroj dosiahnutia rodovej rovnosti – uplatňovanie rodového hľadiska používať účinnejšie a s väčším dôrazom na prax. Druhý nástroj – konkrétne cielené opatrenia na posilnenie postavenia žien treba používať ako doplnok rodovo špecifického prístupu a uplatňovať ho na rozhodujúce strategické oblasti, ktoré majú najväčší vplyv na blaho a príležitosti konkrétnych zraniteľných skupín. Pri uplatňovaní oboch nástrojov treba citlivo prihliadať na jedinečné sociálne a kultúrne prostredie danej partnerskej krajiny EÚ v rozvojovom svete. V záujme dosiahnutia uvedeného prístupu treba záber iniciatív rodovej rovnosti, ktoré sa doteraz zameriavali najmä na zdravotníctvo a vzdelávanie, rozšíriť na ďalšie oblasti spolupráce. Cestu vpred pri presadzovaní rodovej rovnosti dláždi spojenie verejnej obhajoby názorov s podporovaním ženských zoskupení a s konkrétnymi opatreniami zameranými na zmenu zaužívaných postupov v kultúrnej, spoločenskej i politickej sfére a pri prerozdeľovaní politickej a hospodárskej moci. Jednoznačne to je neľaká úloha. EÚ je však odhodlaná všemožne podporiť svoje partnerské krajiny, aby prekonali všetky prekážky na tejto dôležitej ceste.